

**REPUBLIKA HRVATSKA**

**ZAGREBAČKA ŽUPANIJA**

**OPĆINA LUKA**



KLASA:351-01/22-01/8

URBROJ:238/39-01-22-4

Luka, 10. 10. 2022.

Na temelju članka 113. Zakona o gospodarenju otpadom („Narodne novine“, broj 84/21) i članka 82. Statuta Općine Luka („Glasnik Zagrebačke županije“, broj 24/18, 26/20 i 20/21) Općinsko vijeće Općine Luka na 8. sjednici održanoj dana 10. 10. 2022. godine donosi

**ODLUKU**

**o mjerama za sprečavanje nepropisnog odbacivanja otpada**

**i mjerama za uklanjanje odbačenog otpada**

**Članak 1.**

Ovom Odlukom utvrđuje se način provedbe mjera za sprečavanje nepropisnog odbacivanja otpada i mjere za uklanjanje nepropisno odbačenog otpada u okoliš.

**Članak 2.**

Odbacivanje otpada u okoliš je svako ostavljanje, napuštanje, odbacivanje ili odlaganje otpada izvan lokacije za gospodarenje otpadom i ne odnosi se na mjesto primopredaje otpada u sklopu javne usluge sakupljanja komunalnog otpada.

Nepropisno odbačenim otpadom smatra se otpad koji nije odložen ili zbrinut u skladu s općim aktima Općine Luka kojima se uređuje način pružanja javne usluge sakupljanja komunalnog otpada i kojima je propisan komunalni red.

**Članak 3.**

Mjere za sprječavanje protuzakonitog odbacivanja otpada na području Općine Luka su:

- uspostava sustava za zaprimanje obavijesti o nepropisno odbačenom otpadu,

- uspostava sustava evidentiranja lokacija nepropisno odbačenog otpada,

- uspostava sustava evidentiranja lokacija nepropisno odbačenog otpada na području Općine Luka,

- provođenje edukacija i informativnih aktivnosti koje se odnose na gospodarenje otpadom

- provođenje redovitog terenskog nadzora na području Općine Luka radi utvrđivanja postojanja nepropisano odbačenog otpada i poduzimanje daljnjih mjera iz nadležnosti komunalnih redara.

Provedbu mjera iz prethodnog stavka osigurava Općina Luka.

**Članak 4.**

Općina Luka uspostavila je sustav za zaprimanje obavijesti o nepropisno odbačenom otpadu.

Obavijesti o nepropisno odbačenom otpadu mogu se dostaviti:

- putem telefona 01/3393 560,

- putem obrasca objavljenog na službenoj web stranici Općine Luka [www.opcina-luka.hr](http://www.opcina-luka.hr) i slanjem istog na e-mail [luka@opcina-luka.hr](mailto:luka@opcina-luka.hr) ,

- osobno u prostorijama Općine Luka Trg svetog Roka 1, Luka.

**Članak 5.**

Evidenciju lokacija onečišćenih otpadom na području Općine Luka vodi komunalni redar ili duga za to ovlaštena osoba.

U evidenciju se unose podaci o lokacijama onečišćenim otpadom, količinama otpada, izvršenim nadzorima i drugim podacima.

**Članak 6.**

Komunalni redar ili druga ovlaštena osoba provodi redovite kontrole sa svrhom utvrđivanja lokacija odbačenog otpada.

Na lokacijama na kojima je utvrđeno učestalo odbacivanje otpada potrebno je provoditi češće kontrole te prilikom nadzora lokacije sastaviti zapisnik.

**Članak 7.**

Općina Luka mora osigurati godišnju provedbu izobrazno-informativnih aktivnosti u vezi gospodarenja otpadom.

Izobrazno-informativne aktivnosti provode se:

- objavom informacija na mrežnoj stranici općine [www.opcina-luka.hr](http://www.opcina-luka.hr) ,

- provedbom ili podržavanjem akcija prikupljanja nepropisno odbačenog otpada,

- održavanjem javnih predavanja ili tribina,

- tiskanjem i dijeljenjem letaka,

- promidžbom putem sredstava javnog priopćavanja.

**Članak 8.**

Radi provedbe mjera za uklanjanje protuzakonito odbačenog otpada komunalni redar ili za to ovlaštena osoba će rješenje narediti uklanjanje otpada osobi koja je nepropisno uskladištila, ostavila odbacila i/ili odložila otpad.

Ako je osoba iz stavka 1. nepoznata, komunalni redar će rješenjem narediti uklanjanje otpada vlasniku nekretnine na kojoj je nepropisno uskladišten, ostavljan, odbačen i/ili odložen otpad ili posjedniku nekretnine ako vlasnik nekretnine nije poznat ili osobi koja po posebnim propisima upravlja određenim područjem ili osobi koju je zatekao da odbacuje otpad izvan lokacije gospodarenja otpadom ili osobi za koju se može dokazati da je otpad odbacila izvan lokacije gospodarenja otpadom.

Rješenjem iz stavaka 1. i 2. ovog članka određuje se lokacija i procijenjena količina otpada, obveznik uklanjanja otpada, te obveza uklanjanja otpada predajom ovlaštenoj osobi za gospodarenje tom vrstom otpada u roku koji ne može biti duži od šest mjeseci.

Protiv rješenja iz stavaka 1. i 2. ovoga članka može se izjaviti žalba nadležnom upravnom tijelu županije.

Istekom roka određenog rješenjem iz stavaka 1. i 2. ovoga članka ispunjenje obveze određene rješenjem utvrđuje komunalni redar.

Ukoliko komunalni redar utvrdi da obveza određenja rješenjem iz stavka 1. i 2. ovog članka nije izvršena, Općina Luka dužna je osigurati uklanjanje tog otpada predajom ovlaštenoj osobi za gospodarenje tom vrstom otpada na trošak izvršenika.

Podatke utvrđene rješenjem, komunalni redar unosi u sustav evidentiranja lokacija odbačenog otpada u skladu sa odredbama Zakona.

**Članak 9.**

Komunalni redar ovlašten je utvrditi identitet fizičke osobe počinitelja odbacivanja otpada uvidom u osobni identifikacijski dokument ili na drugi odgovarajući način.

Fizička osoba počinitelj dužna je na zahtjev predočiti na uvid komunalnom redaru osobni identifikacijski dokument radi utvrđivanja identiteta počinitelja odbacivanja otpada.

Ukoliko fizička osoba počinitelj na zahtjev komunalnog redara ne predoči na uvid osobni identifikacijski dokument radi provjere identiteta, komunalni redar je ovlašten zatražiti pružanje pomoći djelatnika ministarstva nadležnog za unutarnje poslove radi utvrđivanja identiteta počinitelja odbacivanja otpada.

Ukoliko komunalni redar utvrdi postojanje opravdane sumnje da je opasni ili drugi otpad odbačen na nekretnini čiji vlasnik, odnosno posjednik, ako vlasnik nekretnine nije poznat, odnosno osoba koja, sukladno posebnom propisu, upravlja određenim područjem, ne dopušta pristup radi utvrđivanja činjeničnog stanja u svezi odbačenog otpada, komunalni redar ovlašten je zatražiti nalog suda i asistenciju djelatnika ministarstva nadležnog za unutarnje poslove radi pristupa na nekretninu u svrhu utvrđivanja činjenica.

**Članak 10.**

Općinski načelnik do 31. ožujka tekuće godine Općinskom vijeću podnosi izvješće o lokacijama i količinama odbačenog otpada, te troškovima uklanjanja odbačenog otpada uklonjenog temeljem ove Odluke ili Odluke o komunalnom redu.

**Članak 11.**

Na lokacijama na kojima je više puta izvješćem iz članka 10. ove Odluke više puta utvrđeno nepropisno odbacivanje otpada provesti će se posebne mjere sprječavanja nepropisnog odbacivanja otpada:

- postavljanjem znakova upozorenja o zarani odbacivanja otpada,

- pojačanim nadzorom komunalnih redara,

- postavljanjem fizičkih prepreka kojima se onemogućuje pristup na lokacije,

- postavljanjem video nadzora.

**Članak 12.**

Sredstva za provedbu mjera propisanih ovom Odlukom, osiguravaju se u proračunu Općine Luka.

**Članak 13.**

Stupanjem na snagu ove Odluke, prestaje važiti Odluka o mjerama za sprečavanje nepropisnog odbacivanja otpada i mjerama za uklanjanje odbačenog otpada („Glasnik Zagrebačke županije“, broj 38/18).

Ova Odluka stupa na snagu osmog dana od dana objave u „Glasniku Zagrebačke županije“. Ova Odluka će se objaviti u „Glasniku Zagrebačke županije“ i na službenoj web stranici Općine Luka [www.opcina-luka.hr](http://www.opcina-luka.hr) .

OPĆINSKO VIJEĆE

Predsjednik

Krešimir Tuđman, struč.spec.ing.aedif.